**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2016. december 14-i ülésére)

**TÁRGY: a 17/2015. sz. képviselő- testületi határozat módosítása**

A birkózás hosszú évtizedek óta eredményesen működik városunkban, jelenleg a Kiskőrösi Petőfi Birkózó Klub keretei között. Nincs olyan sportverseny ahonnan birkózóink érem nélkül térnének haza, hozzájárulva ezzel ahhoz, hogy Kiskőrös város hírnevét öregbítsék és a birkózás iránt rajongókat megörvendeztessék. Kiskőrös Város Önkormányzata lehetőségeihez mérten igyekszik támogatni a klubot, e célt erősítve 2015 februárjában a 17/2015. sz. Képviselő- testületi határozatban foglaltakkal összhangban a Kiskőrösi Petőfi Birkózó Klub és Kiskőrös Város Önkormányzata együttes igényt nyújtott be a Kiskőrös, Thököly u. 15. szám alatti volt iskolaépület 2 tantermének felújítására, mely termek a sportedzések helyszínei. A benyújtott projektjavaslat pozitív elbírálásban részesült csökkentett támogatási összeggel. A kérelemben rögzített rekonstrukciós költségek meghaladták a 40 millió Ft-ot, melyből 5 millió Ft-ot önrészként biztosított Önkormányzatunk. A kivitelezésre elnyert támogatás azonban a tervezettekhez képest elenyésző, csupán 6.975.500,-Ft. Az épület rendkívüli rossz állapota miatt a tervezett fejlesztés műszaki tartalma csökkentésre került, azonban az önerő mértékének növelése szükséges, ahhoz, hogy a minimális működési feltételek biztosítottak legyenek. Mindezen indokok miatt a projekt költségvetése a következőképpen alakul: támogatás mértéke br. 6.975.500,-Ft, megvalósításhoz szükséges önerő mértéke br. 5.954.805,- melyből a 17/2015. sz. Képviselő- testületi határozattal már biztosított 5.000.000,-Ft. Mindezek figyelembevételével szükséges további önerő mértéke br. 954.805,-Ft.

A támogatásból illetve a biztosított önerőből az épület teljes talajnedvesség elleni vízszigetelése megvalósulhat, illetve a két tornaterem teljeskörű rekonstrukciója (festés, burkolatcsere, belső nyílászárók cseréje, stb.).

A 17/2015. sz. Képviselő- testületi határozatban rögzítettekkel ellentétben változás, hogy a Támogatási szerződés megkötése illetve a projekt megvalósítása az ingatlan tulajdonosára, tehát Kiskőrös Város Önkormányzatára hárul a gyorsabb ügyintézés illetve a 15 éves elidegenítési tilalom biztosítása végett. Illetve további kikötés, hogy a beruházás keretében felújított ingatlan sportcélú hasznosítása biztosított legyen legalább 15 éves időtartamra. Ezen előírások maradéktalan betartása érdekében Önkormányzatunk illetve a Kiskőrösi Petőfi Birkózó Klub megállapodást kíván kötni.

Mindezek figyelembevételével javaslom, hogy a Képviselő-testület a Kiskőrösi Petőfi Birkózó Klub további munkájának segítése illetve a Thököly u. 15. szám alatti, volt iskolaépület felújítása érdekében a határozat-tervezetben foglaltak szerint döntsön.

**Kiskőrös, 2016. december 6.**

**Domonyi László sk.**

 **polgármester**

**Határozat-tervezet**

A Képviselő-testület

1. egyetért 6200 Kiskőrös, Thököly u. 15. szám alatti 3740 hrsz-ú önkormányzati tulajdonú ingatlan korszerűsítését célzó, 12.930.305,-Ft összköltségű beruházás megvalósításával.
2. hozzájárul ahhoz, hogy Kiskőrös Város Önkormányzata a 6200 Kiskőrös, Thököly u. 15. szám alatti ingatlan rekonstrukcióját célzó projektet, mint Kedvezményezett megvalósítsa.
3. hozzájárul ahhoz, hogy az Önkormányzat a 6200 Kiskőrös, Thököly u. 15. szám alatti 3740 hrsz- ú ingatlant a 15 éves időtartamra sportcélra használja.
4. egyetért azzal, hogy a beruházás megvalósítása érdekében az Önkormányzat saját forrásként további 954.805,- Ft-ot biztosítson.
5. felkéri a polgármestert, hogy a 3. pontban foglaltak végrehajtására a Kiskőrösi Petőfi Birkózó Klubbal megállapodást kössön.
6. felkéri a polgármestert, hogy a költségvetési rendelet soron következő módosítását - a fentiek figyelembevételével - terjessze elő.
7. felhatalmazza a polgármestert a megvalósítással kapcsolatos valamennyi szükséges intézkedés, jognyilatkozat megtételére, a megállapodás valamint a Támogatási szerződés aláírására is.

**Felelős:** polgármester

**Határidő:** azonnal